Elise Konstantin-Hansen

Elise Konstantin-Hansen, født Constantin-Hansen (4. maj 1858 på Frederiksberg – 25. februar 1946 i Ågård ved Kolding) var en dansk maler og datter af maleren Constantin Hansen. Hun var søster til væveren Kristiane Konstantin-Hansen, maleren Sigurd Konstantin-Hansen og direktør Karl Kristian Konstantin-Hansen.

I hjemmet modtog Elise Hansen undervisning i maleri og tegning af faderen og 1879-80 af genremaleren Christen Dalsgaard i Sorø. Senere gik hun en tid hos Laurits Tuxen, og 1885-86 var hun elev af Gaston Veuvenot Leroux i Paris. Efter et ophold på Askov Højskole 1886-87 søgte hun 1888 ind på Kunstakademiets Kunstskole for Kvinder på modellinjen.

Elise Konstantin-Hansen tegnede som ganske ung broderimønstre til søsteren Kristianes og Johanne Bindesbølls forretning i Købmagergade. Som keramiker arbejdede hun i Johan Wallmanns pottemagerværksted i Utterslev sammen med Thorvald Bindesbøll samt Joakim og Niels Skovgaard og deres søster Suzette Holten og Theodor Philipsen. Som maler malede hun i begyndelsen naturalistiske motiver, og senere blev det mere stiliseret og ornamentik, inspireret af naturen og fuglelivet på Venø, hvor hun ofte opholdt sig.

Fra 1899-1916 underviste hun i tegning og kunsthistorie på Ågård Friskole/Folkehøjskole. Hun bosatte sig senere i et landsbyhus i Ågard.

Efter at hendes syn svækkedes i løbet af 1930'erne, måtte hun opgive at male og forfattede bl.a. erindringer. Andre litterære arbejder var eksempelvis artikler i Højskolebladet om danske kunstnere.



Udstillinger 
Sin egentlige debut fik Elise Konstantin-Hansen på den censurerede kunstudstilling, Charlottenborg Forårsudstilling, i 1882. Fra og med 1893 og indtil 1928 udstillede hun på Den Frie Udstilling, hvor hun forblev medlem indtil sin død.

Kvindernes Udstilling fra Fortid og Nutid blev afholdt i 1895, og her deltog hun med syv malerier, primært strand- og fuglebilleder.

I 1890 og 1891 udstillede hun i Kunstforeningen, København

1920 deltog Elise Konstantin-Hansen i Kvindelige Kunstneres Retrospektive Udstilling, som blev afholdt i Den Frie Udstillings Bygning. Her fandtes femten katalognumre under hendes navn, heriblandt oliemalerier, en skærm i gobelin og et porcelænsarbejde.

 Udstillingsoversigt
 1882-1887, 1889-92 Charlottenborgs Forårsudstilling
 1882 Kunstnerforeningen af 18. November
 1893 - m. fl. år Den Frie Udstilling
 1888 Dekorationsforeningen, Nordisk udstilling i København
 1889 Verdensudstillingen i Paris
 1893 Verdensudstillingen i Chicago
 1890 Moderne Dansk Kunst, Kunstforeningen
 1895 Kvindernes Udstilling fra Fortid og Nutid
 1897 Konst- och Industriutställing, Stockholm
 1901, 1911 Raadhusudstillingen, København
 1910 Die grosse berliner Ausstellung, Berlin
 1911 Die dänische Ausstellung, Berlin
 1920 Kvindelige Kunstneres Retrospektive Udstilling, København
 1948 Danish Art Treasures through the Ages, London
 1952 Danske Kunstnerslægter, Charlottenborg
 1976 Kunstforeningen, København

 Separatudstillinger
 1891 Kunstforeningen, København
 1905, 1917 Danske Kunsthandlere, København

Rejser og studieophold 
 1882 Italien
 1885-86 Paris, studieophold på Louis Héctor Leroux' atelier for kvinder
 1894-95 Grækenland, sammen med maleren Niels Skovgaard og hustruen Ingeborg
 1905 London

Værker (ufuldstændige lister) 
 Maleri
 Drenge uden for en Grønthandel (1885, belønnet med De Neuhausenske Præmier)
 To landsbybørn (1891) Museum Sønderjylland
 Keramisk fad med gul blæretang (1887) Designmuseum Danmark
 Keramisk fad med krabber (1888) Designmuseum Danmark
 Keramisk relief med strandskader (1888) Designmuseum Danmark
 Skildpadde med unge på ryggen (1899) Designmuseum Danmark
 Hønsene paa Morgenudflugt (1898)
 Måger (1899). Carl Nielsen Museet
 Fugle på strand også benævnt Terne staaende i Vandkanten (1899) Carl Nielsen Museet
 Stære også benævnt Stære i et neppe udsprunget Kastanietræ og Syngende Stære i Kastanietræ (1898) Carl Nielsen Museet
 Måger også benævnt Maager flyver over Rugepladsen og Flyvende Hættemaager over Rørskov (Ca. 1918-19). Carl Nielsen Museet

 Akvarel
 To fugle i strandkanten (1899), blyant og vandfarve på papir. Carl Nielsen Museet
 Portræt af Olivia Holm-Møller (1905) blyant og vandfarve på papir. Kobberstiksamlingen

Litteratur 
 Minder og Oplevelser, 1929.
 Små kapitler af et langt liv, 1935.
 Samliv med dansk Kunst, 1937.
 "Erindringsbillede af Constantin Hansen" i Artes, 1936.
 Anmeldelser og artikler om danske kunstnere til Højskolebladet

Hæder 
 Den Hielmstierne-Rosencroneske Stiftelse 1883
 De Neuhausenske Præmier 1885
 Kunstakademiets stipendium 1890, 1891, 1894, 1895
 Det Sødringske Legat årligt fra 1916

Referencer

Eksterne henvisninger 

 
 
 

Malere fra Danmark
Keramikere fra Danmark
Personer fra Frederiksberg
Personer i Dansk Biografisk Leksikon
Personer i Dansk Kvindebiografisk Leksikon
Danskere i 1800-tallet
Danskere i 1900-tallet
Personer i Kraks Blå Bog (afdøde)
Selvbiografer fra Danmark
Kunstkritikere fra Danmark
Modtagere af De Neuhausenske Præmier
Dansksprogede forfattere fra Danmark